Tandarts wat betas se vonnis uitgestel tot 2019 | Netwerk24
Tandarts wat betas se vonnis uitgestel tot 2019
Deur Jackie Kruger 08 November 2018 16:10
Die vonnisverrigtinge van 'n tandarts van George, dr. Ian Venter, wat skuldig bevind is op aanklag dat hy in 2015 'n 13-jarige seun seksueel betas het, is tot aanstaande jaar uitgestel.
Venter (46) se naam is reeds in die register vir seksoortreders opgeneem. Hy is in 2014 tot vier jaar korrektiewe toesig gevonnis omdat hy in 2011 in sy huurhuis in Victoriabaai seks met 'n 15-jarige seun gehad het.
Hy is in 2015 weer in hegtenis geneem en daarvan aangekla dat hy 'n 13-jarige seun seksueel betas het toe die kind by sy huurhuis, toe in Heroldsbaai, oorgeslaap het. Hy is op 11 April vanjaar in die streekhof in George op dié aanklag skuldig bevind.
Venter het Donderdag weer in die streekhof in George verskyn. 'n Maatskaplike werker het aanbeveel dat Venter, die pa van twee minderjarige kinders, gevangenisstraf opgelê word. Volgens haar is hy 'n hoërisiko-oortreder.
Venter is die gesin se primêre versorger. Onderhoude is met verskeie familielede gevoer, behalwe die kinders se ouma, omdat sy nie bereik kon word nie.
Streeklanddros Francis Makamandela het gevra dat die ouma ook gekontak moet word om haar insette te kry en die saak tot 14 Januarie 2019 uitgestel.